Vihreä kolmio (huumekauppa)

**Vihreä kolmio** oli vuosina 2021–2024 Keski-Suomessa toiminut huumausaineiden kasvatus-, valmistus- ja myyntiorganisaatio, joka myi kannabista, psilosybiinisieniä ja niistä valmistettuja tuotteita TOR-verkon kauppapaikoilla ympäri Suomea. Organisaatio oli kehittänyt toiminnalleen oman tuotemerkin ammattimaisine pakkauksineen ja tuotekuvauksineen. 

Suomalaista TOR-verkon huumerikollisuutta seurannut toimittaja Aarno Malin luonnehti Vihreää kolmiota yhdeksi viime vuosien merkittävimmistä pimeässä verkossa toimineista kauppiaista ja ennen kiinni jäämistään ylivoimaisesti suosituimmaksi suomalaiseksi kannabismyyjäksi. 

Keski-Suomen käräjäoikeus tuomitsi 30. toukokuuta 2025 neljä henkilöä törkeistä huumausainerikoksista vankeusrangaistuksiin.

## Joonatan Pitkänen
Rikoskokonaisuuden pääorganisaattori Joonatan Pitkänen (s. 1989) oli aiemmin toiminut stand up -koomikkona ja tapahtumajuontajana. Hän voitti vuonna 2012 Jyväskylässä järjestetyn Naama näkkärillä -amatöörilavakomiikkakilpailun ja esiintyi sen jälkeen samoilla lavoilla tunnettujen suomalaisten koomikoiden kanssa. Vuonna 2013 hän osallistui televisiossa *[[Naurun tasapaino]]* -komiikkakilpailuun, minkä jälkeen hänet palkattiin Ylen *Strada*-kulttuuriohjelman juontajaksi. Viihdeura päättyi 2010-luvun puolivälissä.

Pitkäsen mukaan hänen motiivinsa huumekauppaan oli alun perin osittain ideologinen: hän katsoi, että Suomessa on vaikeaa saada lääkekannabista laillisesti, ja halusi tarjota kannabista sitä tarvitseville. Hän kuvasi toimintaansa kansalaistottelemattomuudeksi. Samalla hän myönsi toiminnan olleen myös taloudellisesti motivoitunutta: "Jos riskinä on joutua vuosiksi vankilaan, kyllä siitä haluaa myös palkan." Pitkäsen tavoitteena oli tulla Suomen suurimmaksi kannabiksen kasvattajaksi ja myyjäksi.

Pitkänen aloitti kannabiksen pienimuotoisen kasvatuksen Helsingissä kerrostaloasuntonsa saunassa. Muutettuaan takaisin Jyväskylään hän laajensi toimintaa vaiheittain. Tuotemerkin nimen hän keksi ystävänsä kanssa: Vihreä kolmio viittasi niin sanottuihin kolmiolääkeisiin, jotka vaikuttavat ajokykyyn, mutta punaisen varoituskolmion sijaan pakkauksia koristi vihreä kolmio.

Tuomionsa jälkeen Pitkänen sanoi, ettei kadu kannabiksen kasvattamista eikä myymistä, vaan ainoastaan virheitä, jotka johtivat kiinni jäämiseen. Hän luonnehti Suomen huumausainelainsäädäntöä "idioottimaiseksi" ja "orwellilaiseksi" ja pohti muuttoa maahan, jossa kannabiksen kasvatus on laillista.

## Vihreä Kolmio -kaupan toiminta
Pitkänen vastasi kannabiksen kasvatuksesta Joutsassa sijaitsevalla kiinteistöllä sekä lähes kaikesta Vihreään kolmioon liittyvästä rikollisesta toiminnasta. Pitkäsen äiti Marjut Pitkänen toimi organisaation sihteerinä ja vastasi tuotteiden pakkaamisesta, postituksesta sekä kiinteistöjen laskujen maksamisesta. Eero Niemi toimi rahoittajana ja lainasi vuonna 2021 yhteensä 51 000 euroa Joutsan kasvatuskiinteistön hankintaan ja remontointiin. Niemi vastasi myös TOR-verkon myyntikauppojen ylläpidosta sekä kryptovaluuttojen käsittelystä. Neljäs tekijä avusti kannabissatojen käsittelyssä ja toimitti huumausaineita maastokätköihin.

Toimintaa organisoitiin tavanomaisen yritystoiminnan tapaan: jokaisella jäsenellä oli oma roolinsa ja hänelle maksettiin korvaus. Ryhmän sisäinen viestintä tapahtui pääasiassa Signal-sovelluksessa, ja Niemi hankki Pitkäselle tietoturvatarkoituksiin Google Pixel 8 -puhelimen, johon oli asennettu erillinen tietoturvakäyttöjärjestelmä.

Ryhmä oli aiemmin myynyt huumausaineita TOR-verkon Silkkitiellä nimimerkillä "Kirsikkalaakso" vuosina 2016–2018. Tullin raportin mukaan myynti jäi tuolloin 4 536 euroon. Silkkitien sulkemisen jälkeen ryhmä siirtyi myöhemmin Piilopuotiin ja aloitti myynnin Vihreä kolmio -tuotemerkillä.

## Toiminnan organisointi
### Kasvatus
Kannabiksen kasvatus tapahtui Joutsassa kiinteistöllä, jonka Joonatan Pitkäsen yritys Arkenstone Capital Oy omisti. Kiinteistö oli hankittu tammikuussa 2021 hintaan 36 000 euroa Niemen rahoituksella. Kiinteistöllä oli kaksi sisäkasvatushuonetta, joiden varusteet oli tilattu tšekkiläisestä verkkokaupasta yli 6 000 eurolla. Kiinteistölle rakennettiin sähkö- ja ilmastointijärjestelmät sekä pitkälti automatisoitu kastelujärjestelmä. Ensimmäiset sadot epäonnistuivat, koska kasvilamput tuottivat huoneisiin odotettua enemmän lämpöä, ja lisäilmastointilaitteita jouduttiin hankkimaan. Kasvien kasvusykli kesti noin viisi kuukautta: kaksi kuukautta kasvuvaihetta ja kolme kuukautta kukintovaihetta. Kiinteistöllä tehtiin vähintään kahdeksan sadonkorjuuta, ja niistä saatiin yhteensä arviolta 20–30 kiloa kannabista. Viimeisessä sadossa kasvatettiin seitsemää eri kannabislajiketta. Kesällä 2024 käyttöön valmistui uusi, suuri kasvatushuone talon keskikerroksessa, ja Pitkänen siirtyi porrastetuista sadoista suurempien erien kasvattamiseen kerralla. Marraskuussa 2024 takavarikoitu sato olisi ollut ensimmäinen tällainen suuri erä. Pitkänen tuotti myyntiä varten myös Psilocybe cubensis -sieniä.

Tuotteiden pakkaaminen tapahtui Jyväskylässä vuokra-asunnossa, jota käytettiin toimistona huhtikuusta 2024 alkaen. Tätä ennen pakkaaminen tehtiin toisessa vuokratussa toimitilassa marraskuusta 2023 huhtikuuhun 2024. Pakkaamisesta vastasi pääosin Marjut Pitkänen.

### Tuotevalikoima
Vihreä kolmio markkinoi itseään "laadukasta luomukannabista" ja psilosybiinisieniä tarjoavana myyjänä, jolla oli yli kymmenen vuoden kokemus kasvatuksesta. Tuotteet pakattiin ammattimaisesti mylar-pusseihin ja varustettiin Vihreä kolmio -logolla sekä yksityiskohtaisilla tuotekuvauksilla.

Tuotevalikoima koostui neljästä tuoteryhmästä:
* Kannabiskukkaa 12–16 euroa grammalta
* Psilosybiinisieniä 6–8 euroa grammalta
* Kannabissuklaata ("Cannabar") 80 euroa kappaleelta
* Sienisuklaata ja sienikahvia

Kannabissuklaata valmistettiin erillisellä suklaantemperointilaitteella ja muoteilla. Pitkänen osti Fazerin sinistä suklaata paikallisesta ruokakaupasta kolmesti kuukaudessa, sulatti sen ja sekoitti joukkoon Madagaskarin vaniljaa sekä tarkasti annosteltua kannabistiivistettä.

### Myynti ja asiakaskunta
Myynti tapahtui yksinomaan TOR-verkon kauppapaikoilla. Ryhmä ei harjoittanut suoramyyntiä niin kauan kuin kauppapaikat olivat toiminnassa. Ryhmä toimi vuonna 2023 samanaikaisesti sekä Piilopuodissa (heinä–syyskuu 2023) että Sipulitiellä (heinäkuusta 2023 syyskuuhun 2024). Tullin suljettua Sipulitien syyskuussa 2024 myynti siirtyi kansainväliselle Archetyp-kauppapaikalle. Lisäksi Telegramissa ylläpidettiin lokakuusta 2023 alkaen kolmea kanavaa: "vihreakolmio keskustelu" tarjousten ja uutisten jakamiseen, "vihreakolmio_asiakaspalvelu" asiakaspalvelua varten sekä kasvatusblogia "vihreakolmio_kauppa".

Tullin raporttien perusteella Vihreä kolmio myi Piilopuodissa ja Sipulitiellä yhteensä lähes 17,5 kiloa kannabista, 1,68 kiloa sieniä sekä yli 400 suklaatuotetta. Tullin mukaan myyntiä kertyi Sipulitiellä 109 548 euroa ja Piilopuodissa 6 390 euroa. Asiakaskunta koostui yksityishenkilöistä ympäri Suomea.

Vihreä kolmio ylläpiti kauppapaikkojen yhteydessä blogia, jossa se kertoi avoimesti kasvatusmenetelmistään ja pyrki rakentamaan asiakkaiden luottamusta.

### Toimitus
Tilaukset toimitettiin kahdella tavalla. Tavanomaiset tilaukset lähetettiin postipaketteina, joiden postituksesta vastasi pääosin Marjut Pitkänen. Yli 1 000 euron tilaukset toimitettiin maastokätköinä ympäri Suomea: huumausaine piilotettiin ennalta sovittuun paikkaan, ja asiakkaalle ilmoitettiin noutopiste. Maastokätköjen tekemisestä vastasi Neljäs tekijä, jolle maksettiin korvausta kannabikkena tai rahana.

### Rikoshyödyn käsittely
Asiakkaat maksoivat tilauksensa TOR-verkon kauppapaikoilla kryptovaluutoilla, pääasiassa Bitcoinilla ja Monerolla. Huumausaineiden myynnistä saadut varat siirrettiin kauppapaikoilta Monero GUI -lompakkoon, jota Eero Niemi hallinnoi. Lompakko uusittiin huhtikuussa 2024: varat siirrettiin uuteen lompakkoon ja vanha poistettiin käytöstä. Taltioituun lompakkoon siirrettiin huhtikuun 2024 ja marraskuun 2024 välisenä aikana yhteensä noin 494 Moneroa, mikä vastasi siirtohetkien kurssien mukaan noin 71 700 euroa.

Monero-lompakosta varoja ohjattiin eteenpäin useita reittejä pitkin. Sähkölaskujen maksamista varten Moneroja vaihdettiin Bitcoineiksi ChangeNOW-vaihtopalvelun kautta ja siirrettiin Joonatan Pitkäsen henkilökohtaiselle Coinmotion-tilille, josta laskut maksettiin. Kasvatuskiinteistön sähkölaskut maksettiin pääosin Norion Bankin prepaid payment -maksutapaa ja R-kioskin maksupalvelua käyttäen. Marjut Pitkäsen palkka maksettiin USDC-stablecoinina hänen Coinbase-lompakkoonsa, johon kertyi toukokuun ja marraskuun 2024 välisenä aikana 10 395 Yhdysvaltain dollaria. Lisäksi Marjut Pitkänen talletti käteistä S-pankin tililleen yhteensä noin 10 200 euroa vuosina 2021–2024.

Toiminnan alkuaikoina vuosina 2021–2023 rikoshyötyä siirrettiin Paysafen palveluiden kautta. Joonatan ja Marjut Pitkänen sekä Eero Niemi rekisteröityivät Paysafen käyttäjiksi ja ostivat Paysafecard-prepaid-kortteja, joiden 16-numeroisilla koodeilla varoja ladattiin Paysafe-tileille ja siirrettiin edelleen Skrill-lompakkoihin. Skrill toimi yhteistyössä Binancen kanssa, minkä kautta varoja voitiin muuntaa kryptovaluutoiksi. Paysafe-tileille kertyi yhteensä noin 64 500 euroa: Joonatan Pitkäsen tilille noin 45 600 euroa, Marjut Pitkäsen tilille noin 11 100 euroa ja Niemen tilille noin 7 900 euroa. Paysafen käyttö päättyi syksyyn 2023 mennessä, minkä jälkeen ryhmä siirtyi kokonaan kryptovaluuttoihin TOR-verkon kauppapaikkojen maksutapojen vuoksi.

Eero Niemen yrityksen Niemi Solutions Oy:n Coinmotion-tilille siirrettiin joulukuun 2023 ja elokuun 2024 välisenä aikana seitsemän kertaa Bitcoineja ja Ethereumia, joiden epäiltiin olevan lainanmaksuksi naamioitua rikoshyötyä. Lisäksi Niemelle toimitettiin varoja käteisenä UPS- ja postipaketteina sekä Paysafecard-koodeina yhteensä vähintään 17 155 euroa. Paysafen tilitietojen perusteella rikoshyödyn kokonaismääräksi arvioitiin noin 174 000 euroa.

Rikoshyödystä maksettiin kasvatuskiinteistön sähkölaskut, vuokrat, ajoneuvojen kulut, vakuutukset ja jäsenten palkat. Marjut Pitkäsen palkaksi määriteltiin joulukuussa 2022 alun perin 50 euroa kuukaudessa ja 0,01 prosenttia huumekaupan bruttotulosta. Palkkio nostettiin syyskuussa 2023 tasolle 450 euroa kuukaudessa ja myöhemmin 20 euroon tunnilta.

## Esitutkinnan eteneminen
Tulli sulki TOR-verkon Piilopuoti-kauppapaikan 19. syyskuuta 2023 ja taltioi palvelimelta Vihreakolmio-nimimerkin tapahtumahistorian. Tulli sulki myöhemmin myös Sipulitien ja taltioi vastaavat tiedot. Kauppapaikkojen palvelimilta saadut myyntiraportit, nimimerkkitiedot ja kryptovaluuttatapahtumat muodostivat keskeisen osan esitutkinnan aineistosta.

Oulun postikeskuksessa havaittiin 16. marraskuuta 2023 epäilyttävä kirjelähetys, joka sisälsi mylar-pussiin pakattuna noin 61,5 grammaa kannabissuklaata Vihreä kolmio- ja Cannabar-tuotemerkinnöin. Havainnosta kirjattiin erillinen rikosilmoitus, mutta sen tutkinta keskeytettiin myöhemmin.

Myöhemmin Sisä-Suomen poliisilaitos käynnisti esitutkinnan, jonka tutkinnanjohtajana toimi rikoskomisario Ari Rutanen. Epäiltyihin kohdistettiin tuomioistuimen luvalla televalvontaa 01.10.2023 - 04.11.2023 ja telekuuntelua 17.09.2024- 04.11.2024. Pitkäsen pihassa sijainneeseen Saab 9-5 -henkilöautoon kohdistettiin teknistä seurantaa 10.10.2024 - 09.04.2025 ja suunnitelmallista tarkkailua 24.09.2024 - 23.03.2025.

Keskusrikospoliisin rikostekninen laboratorio analysoi Joutsan kasvatuskiinteistön sähkönkulutuksen ja totesi, että kiinteistön sähkönkäyttö oli poikennut selvästi normaalista kesäkuusta 2021 alkaen eikä noudattanut ulkolämpötilan vuodenaikaisvaihtelua. Laboratorion mukaan kulutuksessa esiintyi ajastimen ohjaamalta vaikuttavaa vaihtelua, ja elokuussa 2023 sähkönkäyttö kasvoi edelleen, mikä viittasi toiminnan laajenemiseen.

Sipulitien sulkeminen syyskuussa 2024 huolestutti Pitkästä, joka varoitti rikoskumppaniaan Signal-viestissä tarkistamaan, ettei tämän kotona ollut mitään "inkriminoivaa".

Poliisi teki 1. marraskuuta 2024 kotietsinnän Joutsan kasvatuskiinteistölle ja otti Joonatan Pitkäsen kiinni. Kiinteistöltä takavarikoitiin viimeisimmästä sadosta noin 10,4 kiloa kannabista, 1,3 kiloa kannabissuklaata ja 913 grammaa psilosybiinisieniä. Jyväskylän pakkaamoon tehtiin kotietsintä 5. marraskuuta 2024. Takavarikoidun erän katukauppa-arvoksi arvioitiin 132 000–175 000 euroa. Toiminnan mittakaavaa kuvasti se, että pakkaamoon oli hankittu vuosina 2023–2024 yhteensä 2 085 postimerkkiä. Kiinnioton jälkeen Eero Niemi hävitti rikollisessa viestinnässä käytetyn modeemin, iPhonen ja prepaid-liittymät. Kolme epäillyistä oli esitutkinnan aikana tutkintavankeudessa.

## Tuomio
Keski-Suomen käräjäoikeus tuomitsi 30. toukokuuta 2025 kaikki neljä syytettyä törkeästä huumausainerikoksesta. Joonatan Pitkänen ja Eero Niemi tuomittiin kumpikin neljän vuoden ja kahdeksan kuukauden vankeusrangaistukseen, ja Marjut Pitkänen kolmen vuoden ja kuuden kuukauden vankeusrangaistukseen. Neljäs tekijä tuomittiin yhden vuoden ehdolliseen vankeusrangaistukseen. Tuomitut määrättiin menettämään valtiolle rikoksen tuottamana henkilökohtaisena hyötynä yhteensä noin 160 000 euroa: Joonatan Pitkänen 111 000 euroa, Marjut Pitkänen noin 30 000 euroa, Niemi 17 000 euroa ja neljäs tuomittu 2 000 euroa. Lisäksi kolme pisimmät tuomiot saanutta määrättiin menettämään yhteisvastuullisesti rikoksentekovälineenä käytetyt asunnot ja kiinteistöt, joiden yhteisarvo oli noin 90 000 euroa. 

Tuomio ei ole lainvoimainen, ja asia on valitettu Vaasan hovioikeuteen. Ensikertalaisena Joonatan Pitkänen suorittaa tuomiostaan puolet eli kaksi vuotta ja neljä kuukautta.

## Lähteet